和賈相公覽杜工部北征篇
作者：宋祁
朝代：宋

paragraphs: 唐家六葉太平罷，宮豔醉骨恬無憂。
阿犖詬天翠華出，糢糊戰血腥九州。
乾瘡坤痍四海破，白日殺氣寒颼飀。
少陵背賊走行在，採梠拾橡填饑喉。
眼前亂離不忍見，作詩感慨陳大猷。
北征之篇辭最切，讀者心隕如摧輈。
莫肯念亂小雅怨，自然流涕袁安愁。
才高位下言不入，憤氣鬰屈蟠長虬。
今日奔亡匪天作，向來顛倒皆廟謀。
忠骸佞骨相撐拄，一燎同燼悲崑丘。
相君覽古慨前事，追美子美真詩流。
前王不見後王見，願以此語貽千秋。